มีอาการปวดท้องเหมือนไส้จะขาด ลามไปปวดที่หลัง นอนหงายไม่ได้ ท้องร้องตลอดเวลาแถมท้องเสียด้วย แบบนี้มีสาเหตุมาจากอะไร และเป็นโรคอะไรแล้วต้องรักษาแบบไหนได้บ้าง
สวัสดีค่ะ อาการปวดท้อง ท้องร้องตลอด ท้องเสีย น่าจะเกิดจาก- อาหารเป็นพิษ จากการติดเชื้อที่มาจากการกินอาหารหรือดื่มน้ำที่ปนเปื้อนเชื้อโรคหรือพิษของเชื้อโรค มักมีอาการคลื่นไส้ อาเจียนร่วมด้วย- ลำไส้อักเสบแบบเฉียบพลัน ซึ่งเกิดจากการติดเชื้อ โดยเชื้อโรคส่วนใหญ่เกิดจากเชื้อไวรัส หรือแบคทีเรีย ส่วนน้อยเกิดจากการติดเชื้อพยาธิ- ไส้ติ่งอักเสบ โดยจะมีอาการปวดท้องน้อยด้านขวา และมีไข้ร่วมด้วย นอกจากนี้ ก็อาจมีคลื่นไส้ เบื่ออาหาร ท้องอืด เป็นต้น- จากผลข้างเคียงของยาบางชนิด เช่น ยาแก้ปวดกลุ่ม NSAIDs ยาปฏิชีวนะบางชนิด ยารักษาโรคเก๊าท์บางชนิด ยาเคมีบำบัด เป็นต้นหากอาการปวดท้องเป็นรุนแรงต่อเนื่องและมีไข้ แนะนำควรรีบไปพบแพทย์โดยเร็ว แต่หากอาการปวดท้องเกิดเป็นระยะๆ และยังไม่มีไข้ อาจดูแลตนเองไปก่อนได้ เช่น การดื่มน้ำสะอาดให้มาก และดื่มน้ำเกลือแร่ร่วมด้วย แต่ไม่ควรดื่มน้ำอัดลมและเครื่องดื่มชูกำลังต่างๆ ส่วนอาหาร พยายามเลือกทานเฉพาะอาหารอ่อน อาหารที่ย่อยง่าย เช่น ข้าวต้ม โจ๊ก แกงจืด หลีกเลี่ยงอาหารที่มีไขมันสูง เช่น ของทอด ของผัด และเนื้อสัตว์ เพราะย่อยยาก และยิ่งทำให้ท้องอืดมากขึ้น และหลีกเลี่ยงอาหารรสจัด เพราะจะยิ่งทำให้ถ่ายมากขึ้นแต่หากมีถ่ายอุจจาระบ่อย ปริมาณอุจจาระมาก และไม่สามารถดื่มน้ำหรือทานอะไรได้ ก็ควรรีบไปพบแพทย์ค่ะ